PMIndiaData/PMIndiaSum huggingface dataset:
पंतप्रधान नरेंद्र मोदी यांनी बर्मिंगहॅम येथील राष्ट्रकुल क्रीडास्पर्धा 2022 साठी भारतीय चमूला दिल्या शुभेच्छा

पंतप्रधान नरेद्र मोदी यांनी बर्मिंगहॅममध्ये येथे सुरु झालेल्या राष्ट्रकुल क्रीडास्पर्धा 2022 साठी भारतीय चमूला शुभेच्छा दिल्या आहेत. पंतप्रधान ट्विट संदेशात म्हणतात: “बर्मिंगहॅम येथील राष्ट्रकुल क्रीडास्पर्धा 2022 साठी भारतीय खेळाडूंना हार्दिक शुभेच्छा. मला विश्वास आहे की आपले खेळाडू त्यांची सर्वोत्तम कामगिरी करतील आणि त्यांच्या उत्तमोत्तम क्रीडा प्रदर्शनाने भारतीयांना प्रेरणा देत राहतील.”
नेताजी सुभाष चंद्र बोस यांच्या जयंतीनिमित्त पंतप्रधानांची त्यांना आदरांजली

पंतप्रधान नरेंद्र मोदी यांनी नेताजी सुभाष चंद्र बोस यांच्या जयंतीनिमित्त त्यांना आदरांजली वाहिली आहे. पंतप्रधान म्हणाले, “नेताजी सुभाष चंद्र बोस यांच्या शौर्याचा प्रत्येक भारतीयांना अभिमान वाटतो. त्यांच्या जयंतीनिमित्त या महान व्यक्तिमत्वाला मी अभिवादन करतो.”
गुजराती लोककलावंत दिवालीबेन भिल यांच्या निधनाबद्दल पंतप्रधानांकडून दु:ख व्यक्त

पंतप्रधान नरेंद्र मोदी यांनी गुजराती लोककलावंत दिवालीबेन भिल यांच्या निधनाबद्दल दु:ख व्यक्त केलं आहे. “गुजराती लोककलावंत दिवालीबेन भिल यांच्या निधनाचं वृत्त ऐकून दु:ख झालं. सांस्कृतिक वर्तुळातील त्यांचे योगदान संस्मरणीय आहे. त्यांच्या आत्म्याला शांती लाभो” असं पंतप्रधानांनी म्हटलं आहे.
आशियाई क्रीडा स्पर्धेत रोइंगमधे सुवर्णपदक पटकावणाऱ्या भारतीय संघांचे पंतप्रधानांकडून अभिनंदन

इंडोनेशियात, जकाते-पालेमबंग इथे सुरु असलेल्या 18 व्या आशियाई क्रीडा स्पर्धेत स्वर्णसिंग, दत्तु भोकनळ, ओम प्रकाश, सुखमित सिंग यांच्या संघाने रोईंगमधे पुरुष क्वाड्रापल स्कल प्रकारात सुवर्णपदक प्राप्त केल्याबद्दल पंतप्रधान नरेंद्र मोदी यांनी या संघाचे अभिनंदन केले आहे. पुरुषांच्या संघाने क्वाड्रापल स्कल क्रीडा प्रकारात सुवर्णपदक पटकावून भारताला अभिमानास्पद कामगिरी केली आहे. स्वर्णसिंग, दत्तू भोकनळ, ओम प्रकाश आणि सुखमित सिंग यांच्या संघांचे अभिनंदन असे पंतप्रधानांनी म्हटले आहे.
पंतप्रधान 2 जानेवारीला मेरठला भेट  देणार

पंतप्रधान श्री नरेंद्र मोदी 2 जानेवारी 2022 रोजी मेरठला भेट देणार असून दुपारी 1 वाजता तेथील मेजर ध्यानचंद क्रीडा विद्यापीठाची पायाभरणी करणार आहेत. मेरठमधील सरधना भागातील सलावा आणि कैली या गावांत सुमारे 700 कोटी रुपये खर्चून हे विद्यापीठ स्थापन केले जाणार आहे. क्रीडा संस्कृती रुजवणे आणि देशाच्या सर्व भागांमध्ये जागतिक दर्जाच्या पायाभूत क्रीडा सुविधांची उभारणी करणे हे पंतप्रधानांच्या लक्ष्य केंद्रीत करण्याच्या महत्त्वपूर्ण उद्दिष्टांपैकी एक आहे. मेरठ येथे मेजर ध्यानचंद क्रीडा विद्यापीठाची स्थापना ही ते उद्दिष्ट साध्य करण्याच्या दिशेने उचललेले एक महत्त्वाचे पाऊल ठरेल. हे क्रीडा विद्यापीठ सिंथेटिक हॉकी मैदान, फुटबॉल मैदान, बास्केटबॉल/व्हॉलीबॉल/हँडबॉल/कबड्डी मैदान, लॉन टेनिस कोर्ट, जिम्नॅशियम हॉल, सिंथेटिक रनिंग स्टेडियम, जलतरण तलाव, बहुउद्देशीय हॉल आणि एक सायकलिंग वेलोड्रोम यासह आधुनिक आणि उत्तम पायाभूत क्रीडा सुविधांनी सुसज्ज असेल.तसेच विद्यापीठात नेमबाजी, स्क्वॉश,जिम्नॅस्टिक्स , वेटलिफ्टिंग, तिरंदाजी, कॅनोईंग आणि कयाकिंग अशा इतर सुविधाही उपलब्ध असतील. विद्यापीठात 540 महिला आणि 540 पुरुष खेळाडूंसह 1080 खेळाडूंना प्रशिक्षण देण्याची क्षमता असेल.
राजस्थानधील जोधपूर इथे झालेल्या गॅस सिलेंडरच्या स्फोटातल्या पीडितांना, पंतप्रधान राष्ट्रीय मदतनिधीतून सानुग्रह मदत देण्याची पंतप्रधान नरेंद्र मोदी यांची घोषणा

नवी दिल्ली, 16 डिसेंबर 2022 पंतप्रधान नरेंद्र मोदी यांनी राजस्थानधील जोधपूर इथे झालेल्या गॅस सिलेंडरच्या स्फोटातल्या पीडितांना पंतप्रधान राष्ट्रीय मदतनिधीतून सानुग्रह मदत जाहीर केली आहे. या भीषण दुर्घटनेत मृत्यूमुखी पडलेल्यांच्या निकटच्या वारसाला प्रत्येकी दोन लाख रुपये, तर या दुर्घटनेतील जखमींना प्रत्येकी 50 हजार रुपयांची आर्थिक मदत दिली जाईल अशी माहिती पंतप्रधान कार्यालयाने ट्विटरवरून दिली आहे. पंतप्रधान कार्यालयाचा ट्विटर संदेश; पंतप्रधान नरेंद्र मोदी यांनी राजस्थानमधील जोधपूर इथे झालेल्या भीषण गॅस सिलेंडर दुर्घटनेतील प्रत्येक मृताच्या निकटच्या वारसाला राष्ट्रीय मदतनिधीतून 2 लाख रुपयांची सानुग्रह मदत जाहीर केली आहे. या दुर्घटनेतील जखमींना प्रत्येकी 50 हजार रुपयांची मदत दिली जाणार आहे.
भारत आणि मोरोक्को यांच्यातील कायदेविषयक सामंजस्य कराराला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने कायदा क्षेत्रातील अनुभव आणि ज्ञानाचे आदान-प्रदान करण्यासाठी सहकार्याबाबत भारत आणि मोरोक्को यांच्यातील सामंजस्य करारावर स्वाक्षरी करायला कार्योत्तर मंजुरी दिली आहे. या करारामुळे भारत आणि मोरोक्कोच्या अधिकाऱ्यांनी आयोजित केलेल्या चर्चासत्रे, कार्यशाळांमध्ये कायदेविषयक मुद्यांबाबत वकील, कायदा अधिकारी आणि विद्यार्थ्यांना चर्चा करायची संधी मिळेल.
पंतप्रधानांनी श्यामजी कृष्ण वर्मा यांच्या जयंतीनिमित्त त्यांचे स्मरण केले

पंतप्रधान नरेंद्र मोदी यांनी श्यामजी कृष्ण वर्मा यांच्या जयंतीनिमित्त त्यांचे स्मरण केले. पंतप्रधान म्हणाले “श्यामजी कृष्ण वर्मा यांची आज जयंती आहे. स्वातंत्र्य लढ्यात त्यांनी दिलेले महत्वपूर्ण योगदान आपल्या मनात कायमस्वरुपी आहे. श्यामजी कृष्ण वर्मा हे राष्ट्रभक्त म्हणून ओळखले जातात, ज्यांनी अनेकांना स्वातंत्र्यलढ्यात सहभागी होण्यासाठी प्रोत्साहित केले”.
ब्रिक्स देशांच्या औषध नियामक संस्थांदरम्यान  मानवी उपयोगासाठी वैद्यकीय उत्पादनांच्या नियमन क्षेत्रातील सहकार्यावरील सामंजस्य कराराला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने ब्रिक्स देशांच्या औषध नियामक संस्थांदरम्यान मानवी उपयोगासाठी वैद्यकीय उत्पादनांच्या नियमन क्षेत्रातील सहकार्यावरील सामंजस्य करारावर स्वाक्षरी करायला मंजुरी दिली आहे. या करारामुळे संबंधीत पक्षांमध्ये नियामक बाबीबाबत सामंजस्य विकसित करणे शक्य होईल आणि भारतातून ब्रिक्स देशांना वैद्यकीय उत्पादनाची निर्यात वाढवायला मदत होईल.
उच्च न्यायालय (नावातील दुरुस्ती) विधेयक 2016 ला मंत्रिमंडळाची मान्यता

पंतप्रधान नरेंद्र मोदी यांच्या अध्यक्षतेखाली झालेल्या मंत्रिमंडळाच्या बैठकीमध्ये उच्च न्यायालय(नावातील दुरुस्ती) विधेयक-2016 ला मान्यता देण्यात आली आली. या विधेयकानुसार आता बॉम्बे उच्च न्यायालयाचे नामकरण “मुंबई उच्च न्यायालय” असे होणार असून मद्रास उच्च न्यायालयाचे नाव आता “चेन्नई उच्च न्यायालय” होऊ शकणार आहे.
पंतप्रधान नरेंद्र मोदी यांनी गोवा मुक्ती दिनानिमित्त गोव्यातील जनतेला दिल्या शुभेच्छा

पंतप्रधान नरेंद्र मोदी यांनी गोवा मुक्ती दिनानिमित्त गोव्यातील जनतेला शुभेच्छा दिल्या आहेत. आपल्या ट्विटर संदेशात पंतप्रधान म्हणाले; “गोवा मुक्ती दिनानिमित्त गोव्याच्या जनतेला शुभेच्छा. गोवा मुक्ती संग्रामाच्या चळवळीत सहभागी झालेल्या सर्वांच्या धैर्याचे आणि अतुलनीय योगदानाचे आपण या दिवशी,स्मरण करत आहोत.त्यांच्या दूरदृष्टी पासून आम्हाला प्रेरणा मिळाली असून गोव्याच्या विकासासाठी कार्य करत आहोत.”
‘फानी’ चक्रीवादळाने बाधित झालेल्या ओदिशातल्या भागांची पंतप्रधानांकडून हवाई पाहणी; परिस्थितीचा घेतला आढावा

‘फानी’ चक्रीवादळाने बाधित झालेल्या ओदिशातल्या भागांची पंतप्रधान नरेंद्र मोदी यांनी आज हवाई पाहणी केली. पीपीली, पुरी, कोणार्क, निमपाडा आणि भुवनेश्वर या भागांची त्यांनी हवाई पाहणी केली. 3 मे रोजी फानी या चक्रीवादळाचा ओदिशातल्या काही भागांना तडाखा बसला आहे. राज्यपाल प्रोफेसर गणेशी लाल, मुख्यमंत्री नवीन पटनायक आणि केंद्रीय मंत्री धर्मेंद्र प्रधान या हवाई पाहणीच्या वेळी पंतप्रधानांसमवेत होते. यानंतर पंतप्रधानांनी केंद्र आणि राज्य सरकारच्या वरिष्ठ अधिकाऱ्यांची बैठक घेऊन वादळामुळे झालेल्या नुकसानाचा तसेच मदत आणि पुनर्वसन कार्याचा आढावा घेतला. राज्याला आवश्यक त्या सर्व मदतीचे आश्वासन देतानाच त्यांनी 1000 कोटी रुपयांची तातडीची मदत जाहीर केली. 29 एप्रिलला जाहीर झालेल्या 341 कोटी रुपयांच्या मदतीखेरीज आजची मदत आहे. आंतर मंत्री केंद्रीय पथकाच्या आढाव्यानंतर आणखी मदतीच आश्वासन पंतप्रधानांनी दिले. ओदिशातल्या जनतेच्या पाठीशी आपण उभे असून केवळ तातडीची मदतच नव्हे तर या आपत्तीतून सावरुन राज्याच्या पुनर्बांधणीसाठी केंद्र सरकार कटिबद्ध असल्याचे पंतप्रधान म्हणाले. तंत्रज्ञान आणि प्रगत हवामान अंदाज यामुळे जीवितहानी कमी राखता आली. दहा लाखाहून अधिक लोकांना सुरक्षित स्थळी हलवण्यासाठी राज्य सरकारने केलेल्या उपाययोजना आणि हवामान खात्याने वर्तवलेला अचूक अंदाज यांची पंतप्रधानांनी प्रशंसा केली. केंद्र आणि राज्य सरकार यांच्यातल्या उत्तम सहयोगामुळे जीवीतहानी कमी राखता आली याबद्दल त्यांनी समाधान व्यक्त केले. आपण याआधी किनारी भागातल्या राज्याचे मुख्यमंत्री म्हणून काम केले असल्याने चक्रीवादळाने होणाऱ्या विध्वंसाचा आपल्याला अंदाज असल्याचे पंतप्रधान म्हणाले. केंद्रीय पथक लवकरच राज्याला भेट देऊन पायाभूत सुविधा, घरं, शेतं आणि मच्छिमारांच्या झालेल्या नुकसानीचा आढावा घेईल त्यानंतर राज्याला मदत देण्यात येईल असे पंतप्रधान म्हणाले. वीज, दूरसंचार, रेल्वे मंत्रालयाच्या अधिकाऱ्यांनी संबंधित सेवा लवकरात लवकर पूर्ववत कराव्यात असे निर्देश त्यांनी दिले. रस्ते पूर्ववत व्हावेत यासाठी प्रभावी पावलं उचलावीत यासाठी त्यांनी रस्ता आणि भूपृष्ठ वाहतूक मंत्रालयाने राज्याला सर्व ते सहाय्य पुरवावे असे पंतप्रधान म्हणाले. पीक विम्याच्या दाव्यासंदर्भात विमा कंपन्यांनी आपल्या निरीक्षकांना तातडीने पाठवावे त्यामुळे शेतकऱ्यांना लवकरात लवकर दिलासा मिळेल. वादळात मृत्यूमुखी पडलेल्या व्यक्तीच्या नातेवाईकाला दोन लाख रुपयांची तर गंभीर जखमींना पन्नास हजार रुपयांची मदत त्यांनी जाहीर केली. संकटाच्या या काळात केंद्र सरकार, राज्यातल्या जनतेच्या पाठीशी असल्याचे पंतप्रधान म्हणाले.
वित्तीय क्षेत्र, संरचनात्मक आणि कल्याणकारी उपाय योजनांबाबत चर्चेसाठी पंतप्रधानांनी घेतली बैठक

पंतप्रधान नरेंद्र मोदी यांनी वित्तीय क्षेत्रातल्या बाबींविषयी रणनीती त्याचबरोबर सध्याच्या परिस्थितीत कल्याण आणि विकासाला चालना देण्यासाठी संरचनात्मक सुधारणांवर चर्चा करण्यासाठी बैठक घेतली. वित्त मंत्री आणि अधिकाऱ्यांसमवेत घेतलेल्या बैठकीत,सूक्ष्म, लघु आणि मध्यम उद्योग आणि शेतकऱ्यांना सहाय्य, रोकड सुलभता वाढवणे तसेच पत विषयक ओघ बळकट करण्यासाठीच्या रणनितीवर चर्चा झाली. कोविड-19 च्या पार्श्वभूमीवर वित्तीय स्थैर्य सुनिश्चित करण्यासाठी मार्ग आणि साधने यावर तसेच कोविडच्या परिणामातून व्यापार क्षेत्राने लवकर सावरावे यासाठीच्या उचलण्यात आलेल्या पावलांबाबतही बैठकीत चर्चा झाली. कामगार आणि सामान्य जनतेच्या कल्याणाबाबत बोलताना, कोविड -19 मुळे निर्माण झालेल्या अडथळ्यावर मात करण्यासाठी व्यापार क्षेत्राला मदत करून रोजगार संधी निर्माण करण्याच्या गरजेकडे पंतप्रधानांनी लक्ष वेधले. याआधीच्या काळात हाती घेण्यात आलेल्या महत्वाच्या संरचनात्मक सुधारणा दृढ करण्यावर पंतप्रधानांनी भर दिला. पत बाजार आणि पायाभूत क्षेत्रातल्या नव्या संरचनात्मक सुधारणाबाबतही यावेळी चर्चा झाली. नव्या पायाभूत प्रकल्पांचे काम सुरू करण्यासाठी जलद गतीने उपाययोजना हाती घेण्याच्या गरजेवर त्यांनी भर दिला. कोविड-19 मुळे झालेले वेळेचे नुकसान भरून काढण्यासाठी पायाभूत क्षेत्रातल्या कामाला गती देण्यावर त्यांनी भर दिला.नॅशनल इन्फ्रास्ट्रक्चर पाईपलाईन अंतर्गत घेण्यात आलेल्या प्रकल्पांचा उच्च स्तरावर वारंवार आढावा घेण्यात यावा, ज्यामुळे विलंब टाळता येईल आणि रोजगार निर्मितीही शक्य होईल. विविध मंत्रालयांनी घेतलेले सुधारणा उपक्रम सुरू ठेवावेत आणि गुंतवणुकीचा ओघ आणि भांडवल निर्मितीत अडथळा आल्यास तो दूर करण्यासाठी कालबद्ध रीतीने कृती करण्यात यावी याबाबत चर्चा झाली. केंद्रीय गृह मंत्री, वित्त मंत्री वित्त मंत्रालयाचे सचिव आणि इतर वरिष्ठ सरकारी अधिकारी या बैठकीला उपस्थित होते.
इस्राइलचे माजी राष्ट्राध्यक्ष शिमॉन पेरेस यांच्या निधनाबद्दल  पंतप्रधानांचा इस्राइलच्या जनतेला शोकसंदेश

इस्राइलचे माजी राष्ट्राध्यक्ष शिमॉन पेरेस यांच्या निधनाबद्दल पंतप्रधान नरेंद्र मोदी यांनी इस्राइलच्या जनतेला शोकसंदेश पाठवला आहे. माजी राष्ट्राध्यक्ष शिमॉन पेस यांच्या निधनामुळे जगातला एक महत्त्वाचा नेता आणि भारताचा मित्र आपण गमावला आहे. त्यांच्या निधनामुळे शोक झाला. इस्राइलच्या जनतेच्या दु:खात आम्ही सहभागी आहोत, असे पंतप्रधानांनी आपल्या शोकसंदेशात म्हटले आहे.
आरोग्यनिगा क्षेत्रातील सहकार्यासाठी भारत आणि बहारीनमध्ये सामंजस्य कराराला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीत, आरोग्यनिगा क्षेत्रातील सहकार्याकरिता भारत आणि बहरीनमध्ये सामंजस्य करारासाठी मंजुरी दिली. सामंजस्य करारात सहकार्यासाठी पुढील क्षेत्र समाविष्ट करण्यात आली आहेत. 1. प्रकाशने आणि संशोधन परिणामांसह माहितीचे आदानप्रदान 2. एकमेकांच्या देशातील सरकारी अधिकाऱ्यांचे, शैक्षणिक कर्मचाऱ्यांचे, शिक्षकांचे, विद्‌वानांचे, तज्ञांचे आणि विद्यार्थ्यांचे दौरे 3. कार्यशाळा आणि प्रशिक्षण अभ्यासक्रमांमध्ये सहभाग. 4. खासगी क्षेत्रात तसेच प्रबोधिनी स्तरावर आरोग्य आणि वैद्यकीय संशोधन गतिविधींना प्रोत्साहन देणे. 5. परस्परांच्या सहमतीने निर्धारित सहकार्याचे अन्य विषय सहकार्याच्या व्यापक विवरणासाठी आणि या सामंजस्य कराराच्या अंमलबजावणीच्या देखरेखीसाठी एक कार्यकारी गट स्थापन केला जाईल.
भारतात अखंड, स्थिर औष्णिक विद्युत विकासासाठी भारत आणि जपानमधल्या सामंजस्य कराराला मंजुरी

भारतात अखंड, स्थिर आणि कार्बन निर्मिती कमी राखणाऱ्या औष्णिक वीज विकासासाठी भारत आणि जपान यांच्यातल्या सामंजस्य कराराला केंद्रीय मंत्रिमंडळाच्या आजच्या बैठकीत पूर्वलक्षी प्रभावाने मंजूरी देण्यात आली. या सामंजस्य करारामुळे भारताला अखंड, स्थिर आणि कमी कार्बन निर्मिती करणाऱ्या विद्युत विकासाला प्रोत्साहन देण्याबाबतचे अडथळे दूर करण्यासाठी मदत होणार आहे. पूर्व प्राथमिक अभ्यास, उर्जा सक्षमता, आधुनिकीकरणाच्या दिशेने सहकार्य, पर्यावरणस्नेही तंत्रज्ञानाला प्रोत्साहन देण्यासाठीच्या तंत्रज्ञानाचे आदान-प्रदान याद्वारे हे विषय आणि अडथळे जाणून घेतले आहेत. भारतातल्या सर्वांगिण विद्युत विकासासाठी या बाबी अनुकूल असून, संबंधित धोरणाची अंमलबजावणी यामुळे सुकर होणार आहे.
नागालँडमधील विद्यार्थिनींच्या शिष्टमंडळाचे  पंतप्रधानांनी  लोककल्याण मार्ग येथील निवासस्थानी केले स्वागत

नवी दिल्‍ली, 9 जून 2022 पंतप्रधान नरेंद्र मोदी यांनी आज नागालँडमधील विद्यार्थिनींच्या शिष्टमंडळाचे त्यांच्या लोककल्याण मार्ग येथील निवासस्थानी स्वागत केले. ‘एक भारत श्रेष्ठ भारत’ उपक्रमाचा एक भाग म्हणून हे शिष्टमंडळ दिल्लीला आले आहे. विद्यार्थिनींनी पंतप्रधानांची भेट झाल्याबद्दल आनंद व्यक्त केला. या शिष्‍टमंडळातील सदस्‍यांबरोबर पंतप्रधानांनी मुक्‍तपणे संवाद साधला. यावेळी पंतप्रधानांचे ईशान्येबद्दलचे विचार, नागालँडमधील त्यांचे अनुभव, योगचे महत्त्व इत्यादी अनेक विषयांवर चर्चा केली आणि त्यांची मते जाणून घेतली. या संवादाच्‍यावेळी पंतप्रधानांनी विद्यार्थिनींनी दिल्लीतील विविध पर्यटन स्थळांना भेटी दिल्यानंतर आणि येथे फिरल्‍यानंतर आलेला अनुभव जाणून घेतला. दिल्लीतील वास्तव्यादरम्यान त्यांनी पंतप्रधान संग्रहालय आणि राष्ट्रीय युद्ध स्मारकाला भेट देण्याचा सल्लाही दिला. राष्ट्रीय महिला आयोगाच्यावतीने या शिष्टमंडळाची पंतप्रधानांसोबत बैठक आयोजित करण्‍यात आली होती.
पी.एम. केअर्समार्फत देशभरातील सार्वजनिक आरोग्य सुविधांमध्ये 551 पीएसए प्राणवायु निर्मिती संयंत्र प्रकल्प उभारले  जाणार

नवी दिल्ली, 25 एप्रिल 2021 रुग्णालयांतील प्राणवायूची उपलब्धता वाढविण्याच्या पंतप्रधानांच्या निर्देशानुसार पी.एम.केअर्स निधीतून देशातील सार्वजनिक आरोग्य सुविधांमधे 551 समर्पित प्रेशर स्विंग अ‍ॅडसॉर्प्शन (पीएसए) वैद्यकीय प्राणवायु निर्मिती सयंत्रांच्या स्थापनेसाठी निधी वाटपाला सैद्धांतिक मान्यता देण्यात आली आहे. ही सयंत्रे लवकरात लवकर कार्यान्वित करावीत, असे निर्देश पंतप्रधानांनी दिले आहेत. ते म्हणाले, की ही सयंत्रे जिल्हा पातळीवर प्राणवायु उपलब्ध करण्यास मोठी चालना देतील. ही समर्पित सयंत्रे,विविध राज्ये / केंद्रशासित प्रदेशांमधील जिल्हा मुख्यालयातील विशिष्ट सरकारी रुग्णालयांत स्थापित केली जातील. आरोग्य आणि कुटुंब कल्याण मंत्रालयामार्फत यांची खरेदी करण्यात येणार आहे. पी.एम.केअर्स निधीतून या वर्षाच्या प्रारंभी देशातील सार्वजनिक आरोग्य सुविधांमध्ये अतिरिक्त 162 समर्पित प्रेशर स्विंग अ‍ॅडसॉर्प्शन (पीएसए) वैद्यकीय प्राणवायु निर्मिती प्रकल्प स्थापित करण्यासाठी 201.58 कोटी रूपयांच्या निधीचे वाटप करण्यात आले होते. जिल्हा मुख्यालयातील सरकारी रुग्णालयात ( पीएसए) प्राणवायु निर्मिती संयंत्र स्थापित करण्यामागील मूळ उद्दीष्ट सार्वजनिक आरोग्य यंत्रणेचे अधिक सबलीकरण करणे आणि या प्रत्येक रुग्णालयात स्वत:ची प्राणवायु निर्मिती सुविधा असणे, याबद्दल सुनिश्चित करणे हे आहे. अशाप्रकारचे स्वत:चे प्राणवायु निर्मिती संयंत्र जिल्ह्यातील मुख्यालयातील रुग्णालयाच्या तसेच जिल्ह्याच्या दैनंदिन वैद्यकीय प्राणवायूच्या गरजा पूर्ण करेल. याव्यतिरिक्त, द्रवरुप वैद्यकीय प्राणवायु (एलएमओ) हा प्राणवायुची अतिरीक्त आवश्यकता पूर्ण करणारी यंत्रणा (टॉपअप) म्हणून काम करेल. जिल्ह्यातील सरकारी रूग्णालयांतील प्राणवायु पुरवठा आकस्मिकपणे खंडित होऊ नये आणि कोविड-19 रूग्ण किंवा इतर रुग्णांना अशा प्रकारच्या मदतीची गरज भासल्यास त्यांना हव्या तेवढ्या प्रमाणात नियमितपणे प्राणवायु पुरवठा करणे यामुळे सुनिश्चित होणार आहे.
राष्ट्रीय शिक्षक पुरस्कार 2018 विजेत्यांशी पंतप्रधानांनी साधला संवाद

पंतप्रधान नरेंद्र मोदी यांनी आज लोक कल्‍याण मार्ग येथे राष्‍ट्रीय शिक्षक पुरस्‍कार 2018 विजेत्यांशी संवाद साधला. पंतप्रधानांनी पुरस्‍कार विजेत्यांचे त्यांच्या उल्लेखनीय कार्याबद्दल अभिनंदन केले. त्यांनी शिक्षकांना प्रत्‍येक विद्यार्थ्याच्या जीवनात परिवर्तन घडवून आणण्यासाठी निरंतर प्रयत्न करण्याचे आवाहन केले. चर्चेदरम्यान पंतप्रधानांनी शिकवण्यात मदत म्हणून तंत्रज्ञान वापरण्याचे महत्व विशद केले. त्यांनी शिक्षकांना दैनंदिन विविध प्रकारच्या समस्यांवर तोडगा काढण्यासाठी विद्यार्थ्यांना विचार मंथन करायला प्रोत्‍साहित करायला सांगितले. त्यांनी पुरस्‍कार विजेत्यांना प्रत्‍येक मुलाला संधी देण्याचे आणि कुठल्याही विद्यार्थ्याला बंधनात न अडकवण्याचे आवाहन केले. पंतप्रधानांनी विद्यार्थ्यांमधील सर्जनशीलतेवर भर दिला. ते म्हणाले सर्जनशीलतेला प्रोत्‍साहन मुलांसाठी स्वयंप्रेरणेचे काम करेल आणि ते स्वतःशी स्पर्धा करायला सक्षम बनतील. विविध मुद्यांबाबत विद्यार्थ्यांचे मत जाणून घेणे महत्वाचे आहे असे ते म्हणाले. आपल्या अंतरंगातील विद्यार्थी जिवंत ठेवण्याचे आणि त्याच्याकडून शिकत राहण्याची सूचना त्यांनी शिक्षकांना केली. पंतप्रधानांशी बोलताना पुरस्कार विजेत्यांनी शाळांमध्ये सकारात्मक बदल घडवून आणण्यासाठी केलेल्या प्रयत्नांची माहिती दिली. अटल टिंकरिंग लॅबमुळे विद्यार्थी संशोधन आणि तंत्रज्ञानाचा वापर करायला सक्षम झाल्याचे शिक्षकांनी सांगितले. यावेळी मनुष्यबळ विकास मंत्री रमेश पोखरियाल आणि मनुष्यबळ विकास राज्यमंत्री संजय शामराव धोत्रे देखील उपस्थित होते.
केंद्र शासन पुरस्कृत पीएम श्री शाळा (पीएम स्कूल्स फॉर रायझिंग इंडिया ) योजनेला केंद्रीय मंत्रिमंडळाची मंजुरी

नवी दिल्ली, 7 सप्टेंबर 2022 पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीत पीएम श्री शाळा (पीएम स्कूल्स फॉर रायझिंग इंडिया ) या केंद्र सरकार पुरस्कृत नवीन योजनेला मंजुरी मिळाली. केंद्र सरकार/ राज्य/ केंद्रशासित प्रदेश सरकार/ स्थानिक स्वराज्य संस्थांद्वारे व्यवस्थापित केलेल्या निवडक विद्यमान शाळांना बळकट करून देशभरातील 14,500 हून अधिक शाळांचा विकास पीएम श्री शाळा म्हणून करण्याची ही एक नवीन योजना आहे. पीएम श्री शाळांमध्ये राष्ट्रीय शैक्षणिक धोरण 2020 चे सर्व घटक असतील. या आदर्श शाळा म्हणून काम करतील आणि त्यांच्या आसपासच्या इतर शाळांना मार्गदर्शन देखील करतील. पीएम श्री शाळा विद्यार्थ्यांच्या संज्ञानात्मक विकासासाठी दर्जेदार शिक्षण देतील आणि 21 व्या शतकातील महत्त्वाच्या कौशल्यांनी सुसज्ज सर्वांगीण आणि सर्वगुणसंपन्न व्यक्ती तयार करण्यासाठी आणि त्यांच्या कौशल्यांची जोपासना करण्याचा प्रयत्न करतील. पीएम श्री शाळा (पीएम स्कूल्स फॉर रायझिंग इंडिया ) ही केंद्र प्रायोजित योजना म्हणून राबविण्यात येणार आहे. या योजनेचा एकूण प्रकल्प खर्च रु. 27360 कोटी आहे. 2022-23 ते 2026-27 या पाच वर्षांच्या कालावधीसाठी 18128 कोटी रुपयांचा केंद्रीय हिस्सा त्यात समाविष्ट आहे. महत्वाची वैशिष्टे • विविध पार्श्वभूमी, बहुभाषिक गरजा आणि मुलांच्या विविध शैक्षणिक क्षमतांची काळजी घेणार्‍या न्याय्य, सर्वसमावेशक आणि आनंदी शालेय वातावरणात उच्च दर्जाचे शिक्षण पीएम श्री शाळा प्रदान करतील आणि राष्ट्रीय शिक्षण धोरण (एनइपी) 2020 च्या तरतुदींनुसार त्यांना त्यांच्या स्वतःच्या शिकण्याच्या प्रक्रियेत सक्रिय सहभागी बनवतील. • पीएम श्री शाळा त्यांच्या संबंधित विभागातील इतर शाळांना मार्गदर्शन प्रदान करून नेतृत्व प्रदान करतील. • पीएम श्री शाळांना हरित शाळा म्हणून विकसित केले जाईल. • प्रत्येक इयत्तेत प्रत्येक मुलाच्या शिकण्याच्या शिकण्यातून काय निष्पन्न झाले यावर भर दिला जाईल. वैचारिक समज आणि वास्तविक जीवनातील परिस्थितींमध्ये ज्ञानाच्या वापरावर आणि योग्यतेवर सर्व स्तरांवरील मूल्यमापन आधारित असेल. • शाळा गुणवत्ता मूल्यांकन रचना(SQAF) विकसित केली जात आहे. परिणाम मोजण्यासाठी ही रचना प्रमुख कार्यप्रदर्शन निर्देशक आहे. इच्छित मानकांची खात्री करण्यासाठी नियमित अंतराने या शाळांचे गुणवत्ता मूल्यमापन केले जाईल. या योजनेत यथावकाश सध्याच्या योजना/पंचायती राज संस्था/शहरी स्थानिक स्वराज्य संस्था आणि समाजाचे योगदान याद्वारे शाळेच्या पायाभूत सुविधांच्या सुधारणा आणि सुविधांच्या निर्मितीची कल्पना आहे. मुलांच्या सर्वांगीण विकासावर लक्ष केंद्रित करून या शाळा विकसित केल्या जातील. निवड पद्धत: पीएम श्री शाळांची निवड चॅलेंज मोडद्वारे केली जाईल. आदर्श शाळा बनण्यासाठी शाळा एकमेकांशी स्पर्धा करतील. शाळांनी ऑनलाइन पोर्टलवर अर्ज करणे आवश्यक आहे. योजनेच्या पहिल्या दोन वर्षांसाठी पोर्टल वर्षातून चार वेळा, दर तिमाहीत एकदा उघडले जाईल. प्राथमिक शाळा (वर्ग 1-5/1-8) आणि माध्यमिक/ वरिष्ठ माध्यमिक शाळा (वर्ग 1-10/1-12/6-10/6-12) केंद्र/राज्य/केंद्रशासित प्रदेश सरकारे/स्थानिक स्वराज्य संस्थांद्वारे व्यवस्थापित योजनेअंतर्गत निवडीसाठी UDISE+ कोड असलेल्या सरकारांचा विचार केला जाईल. निवड तीन-टप्प्यांद्वारे निश्चित वेळेनुसार केली जाईल, जी खालीलप्रमाणे आहे: –
प्रगतीच्या माध्यमातून पंतप्रधानांची विविध क्षेत्रांची पाहणी

पंतप्रधान नरेंद्र मोदी यांनी पीआरएजीएटीआय-आयसीटीच्या बहुमाध्यमातून प्रोॲक्टीव गव्हर्नन्स आणि वेळेत अंमलबजावणी होण्यासाठी आज 15 व्या अंतरकृती कार्यक्रमाचे अध्यक्षपद भूषविले. पंतप्रधानांनी आयकर प्रशासनाशी संबंधित तक्रारींचे उपाय शोधण्यासाठी पाहणी केली. यावेळी बोलतांना पंतप्रधान म्हणाले की, करदात्यांनी सांगितलेल्या मोठ्या प्रमाणावरील तक्रारींचा निपटारा करण्यासाठी सक्षम यंत्रणा स्थापन करणे गरजेचे असून संबंधित अधिकाऱ्यांनी त्वरित तक्रारींचा निपटारा केला पाहिजे. पंतप्रधानांनी प्रधानमंत्री खनिज क्षेत्र कल्याण योजने’च्या अंमलबजावणीच्या विकासाची पाहणी केली. असे लक्षात आले की 12 अतिश्रीमंत खनिज राज्यांद्वारे 3,214 कोटी रुपये गोळा करण्यात आले असून यापेक्षा जास्त रक्कम अपेक्षित आहे. त्यांनी राजस्थान, आसाम, मेघालय, सिक्कीम, प.बंगाल, महाराष्ट्र, उत्तर प्रदेश, जम्मू आणि काश्मीर इत्यादी राज्यांच्या रस्ते, रेल्वे, ऊर्जा क्षेत्र या पायाभूत प्रकल्पांच्या विकासाची पाहणी केली.
उत्तर कोयल धरण प्रकल्पाचे उर्वरित काम पूर्ण करण्याला मंत्रिमंडळाची मंजूरी

झारखंड आणि बिहारमधल्या उत्तर कोयल धरण प्रकल्पाचे उर्वरित काम पूर्ण करण्याच्या अपेक्षित 1622.27 कोटी रुपये खर्चाच्या प्रस्तावाला केंद्रीय मंत्रिमंडळाची मंजूरी मिळाली आहे.या प्रकल्पाचे काम पुन्हा सुरु झाल्यापासून तीन वर्षासाठीच्या खर्चाचा हा अंदाज आहे. धरणामुळे पाण्याखाली जाणारा भाग कमी राहावा आणि बेतला राष्ट्रीय उद्यान त्याचबरोबर पलामू व्याघ्र अभयारण्य वाचवण्यासाठी, धरणाचा जल स्तर आधी निश्चित केल्यापेक्षा मर्यादित ठेवण्यालाही मंत्रिमंडळाने मान्यता दिली.हे धरण, झारखंड राज्याच्या पलामू आणि गढवा या अतिशय मागास आदिवासी भागात येते.1972 पासून या धरणाचे काम सुरु झाले होते मात्र 1993 मधे बिहारच्या वन खात्याने ते थांबवले तेव्हापासून हे काम ठप्प होते.
पंतप्रधानांनी हिमाचल प्रदेशच्या जनतेला राज्य स्थापनदिनानिमित्त दिल्या  शुभेच्छा

पंतप्रधान नरेंद्र मोदी यांनी हिमाचल राज्य स्थापना दिनानिमित्त हिमाचल प्रदेशच्या लोकांना शुभेच्छा दिल्या आहेत. ” हिमाचल प्रदेशातील लोकांना राज्य स्थापनदिनानिमित्त हार्दिक शुभेच्छा. येत्या काही वर्षांमध्ये , नैसर्गिक सौंदर्याने मुबलक, अतीव शौर्य असलेल्या या राज्याला आणखी समृद्धी मिळेल. या राज्यातल्या लोकांना आनंद आणि चांगले आरोग्य, आणि आशीर्वाद मिळोत या साठी मी प्राथर्ना करतो”, असे पंतप्रधान म्हणाले.
भूकंपामधल्या मृतांप्रती पंतप्रधान नरेंद्र मोदी यांच्याकडून शोकसंवेदना; पाकिस्तानच्या पंतप्रधानांशी साधला संवाद

पंतप्रधान नरेंद्र मोदी यांनी पाकिस्तानचे पंतप्रधान नवाझ शरीफ यांच्याशी संवाद साधत भूकंपामधल्या मृतांप्रती शोकभावना व्यक्त केल्या. भारताकडून शक्य ती सर्व मदतही त्यांनी देऊ केली आहे. “पाकिस्तानचे पंतप्रधान नवाझ शरीफ यांच्याशी आपण्‍ बोलून भूकंपातल्या मृत्युमुखी पडलेल्या व्यक्तींबद्दल शोक व्यक्त केला. भारताकडून शक्य ती सर्व मदत पाकिस्तानला देऊ केली आहे. गीता तिच्या घरी परतण्यासाठी घेतलेल्या प्रयत्नांप्रती नवाझ शरीफ यांच्याकडे आपण कृतज्ञतेची भावना व्यक्त केली” असे पंतप्रधानांनी म्हटले आहे.
राणी लक्ष्मीबाई यांच्या जयंतीनिमित्त पंतप्रधानांकडून त्यांचे स्मरण

राणी लक्ष्मीबाई जयंतीनिमित्त पंतप्रधान नरेंद्र मोदी यांनी त्यांचे स्मरण केले आहे. पंतप्रधान मोदी म्हणाले की, त्यांचे धैर्य आणि आपल्या देशासाठी दिलेले अतुलनीय योगदान कधीही विसरता येणार नाही. पंतप्रधानांनी ट्विट केले; "राणी लक्ष्मीबाईं यांचे त्यांच्या जयंतीनिमित्ताने स्मरण. त्यांचे शौर्य आणि आपल्या देशासाठी दिलेले अतुलनीय योगदान कधीही विसरता येणार नाही. वसाहतवादी राजवटी विरोधात दिलेल्या अविचल लढ्यामुळे त्या प्रेरणास्त्रोत ठरल्या आहेत. गेल्या वर्षी याच दिवशी मी झाशीला दिलेल्या भेटीची झलक सामायिक करत आहे."
मलेशियाचे माजी कॅबिनेट मंत्री डॉ. टून एस. सॅमी वेलू, यांच्या निधनाबद्दल पंतप्रधान नरेंद्र मोदी यांनी व्यक्त केला शोक

पंतप्रधान नरेंद्र मोदी यांनी मलेशियाचे माजी कॅबिनेट मंत्री आणि प्रवासी भारतीय सम्मान पुरस्कार मिळवणारे मलेशियातील पहिले मान्यवर डॉ. टून एस. सॅमी वेलू,, यांच्या निधनाबद्दल तीव्र शोक व्यक्त केला आहे. "मलेशियाचे माजी कॅबिनेट मंत्री आणि प्रवासी भारतीय सम्मान पुरस्कार मिळवणारे मलेशियातील पहिले मान्यवर डॉ. टून एस. सॅमी वेलू,, यांच्या निधनाने अतीव दुःख झाले आहे. त्यांच्या कुटुंबियांच्या दुःखात सहभागी आहे. ओम शांती." असे ट्विट पंतप्रधानांनी केले आहे. Gopal C/